4.7. Заключение
 (137)
 Въз основа на гореизложеното се стигна до заключението, че има голяма вероятност от продължаване на вредата, ако мерките бъдат отменени.
 5. ИНТЕРЕС НА СЪЮЗА
 (138)
 В съответствие с член 21 от основния регламент Комисията проучи дали запазването на съществуващите антидъмпингови мерки по отношение на вноса от КНР и Индонезия би било в противоречие с интереса на Съюза като цяло. Интересът на Съюза беше определен въз основа на оценка на всички различни засегнати интереси, в това число тези на промишлеността на Съюза, на вносителите/търговците и на ползвателите.
 (139)
 На всички заинтересовани страни бе предоставена възможност да изразят становището си в съответствие с член 21, параграф 2 от основния регламент.
 (140)
 Въз основа на това Комисията проучи дали въпреки горепосочените заключения са налице наложителни причини, които в конкретния случай биха довели до заключението, че продължаването на действието на мерките не е в интерес на Съюза.
 5.1. Интерес на промишлеността на Съюза
 (141)
 При разследването се установи, че през целия разглеждан период, независимо от съществуващите мерки срещу Индонезия и КНР (с изключение на Fang Da), промишлеността на Съюза е продължила да реализира загуби и че производството, обемът на продажбите и пазарният дял на пазара на Съюза са намалели. През същия период вносът от КНР е останал значителен и е подбивал цените на промишлеността на Съюза. Както е посочено по-горе, ако мерките бъдат отменени, има голяма вероятност китайският внос, различен от Fang Da, допълнително да се увеличи, а индонезийският внос да се възобнови на дъмпингови и ниски цени. Беше установено по-горе, че изтичането на действащите мерки вероятно ще доведе до по-нататъшно влошаване на вече нестабилното състояние на промишлеността на Съюза и може в крайна сметка да я принуди изцяло да спре производството на натриев цикламат, като доведе до загуба на работни места и алтернативни източници на доставки в Съюза.
 (142)
 Ако мерките се запазят, се очаква, че промишлеността на Съюза ще бъде в състояние да увеличи своите цени, производство и обем, като постепенно възстанови печалбите си.
 (143)
 Поради това Комисията достигна до заключението, че запазването на действащите мерки срещу КНР и Индонезия би било в интерес на промишлеността на Съюза.
 5.2. Интерес на вносителите/търговците
 (144)
 Не беше оказано съдействие от страна на вносителите/търговците. Предвид тази липса на съдействие е разумно да се предположи, че разглежданият продукт не представлява основен дял от оборота на вносителите/търговците и че няма фактори, които да подсказват, че вносителите/търговците ще бъдат непропорционално засегнати, ако мерките бъдат запазени.
 5.3. Интерес на ползвателите
 (145)
 Налице беше само частично съдействие от един ползвател по време на настоящото разследване.
 (146)
 Основните крайни ползватели на разглеждания продукт в Съюза са производителите на храни и напитки и фармацевтичната промишленост. При предишните разследвания по отношение на вноса на натриев цикламат беше установено, че натриевият цикламат съставлява толкова малък дял от производствените разходи, че въздействието от налагането на антидъмпингови мита не е значително. Това бе потвърдено в частично попълнения въпросник, който Комисията получи от посочения ползвател. При липсата на коментари от страна на производителите на храни и напитки, и фармацевтичната промишленост по време на настоящото